**Kari Stiansen** (født 26. juni 1954 i Risør) er en norsk billedkunstner og tekstilkunstner, bosatt i Arendal kommune. Hun arbeider i hovedsak med tepper og tekstiler, ofte preget av maritime detaljer. Hun arbeider også med detaljrike tegninger og kunstobjekter inspirert av naturen.

Stiansen har utdannelse fra Vestlandske Kunstakademi (1979–1984). Hennes tekstilkunst vakte stor oppmerksomhet under Sørlandsutstillingen i Christiansand Kunstforening i 1988, der hun viste et teppe i sort. Teppet ble i en artikkel i *Verdens Gang* beskrevet som et av utstillingens absolutte høydepunkter.. Hun eksperimenterer ofte med materialer fra naturen som fjær og røtter fra bjørk og rogn; noen ganger i form av store vaser og reder som hun kler med fjær.

Hennes kunst er representert i Sørlandets Kunstmuseums faste samling, der ved kunstobjektet «Sko» (2000) formet i bjørkerøtter. Stiansens kunst er også representert på Universitetet i Agder, campus Grimstad.

Kari Stiansen har en rekke utstillinger bak seg i inn- og utland. Hun har blant annet deltatt på Nordic Textile Triennial i Moskva, på North Dakota Museum of Art i USA og Bury St. Edmund’s Gallery i Suffolk i England. Hun har hatt separatutstillinger på Kystmuseet i Øygarden, Galleri Tablå i Bergen og Galleri Lista Fyr. Syv ganger er hun antatt på Høstutstillingen (siste gang i 1998) og ni ganger på Sørlandsutstillingen (siste gang i 2003. I 1992 deltok hun på sommerutstillingen ved Hå gamle prestegård sammen med 20 andre sørlandskunstnere; deriblant Grete H.H. Nash, Barbro Raen Thomassen, Ellinor Hedemann, Kiki Prytz Wilhelmsen, Sidsel Hanum og Kjell Nupen..

I 2001 hadde Kari Stiansen en stor separatutstilling i Risør kunstforening; en utstilling preget av en grenseløs detaljrikdom, ifølge avisen *Aust Agder Blad*.

> 10-12 uker bruker jeg på en tegning, kanskje tar det en uke å lage en liten skulptur, sier hun og fortsetter: - Folk sier jeg lager så mye forskjellig, selv synes jeg at det er det samme hele tiden. Jeg er opptatt av strukturen i ting, hvordan gjenstanden er bygd opp. Jeg synes det er spennende å se hvor langt jeg kan gjenskape det naturen byr på, legger hun til.
> 
> 
> *Aust-Agder Blad*, 1. februar 2001 av Steinar Ryvind: «Sexy sko og detaljrike tegninger».
> 
> 

Kari Stiansen er bokillustratør i Jørn H. Sværens bok *Dronning av England* (2011), som også er oversatt til dansk.

Referanser
----------

1. ↑  Gunvald Opstad: *Sørlandet og malerne*, Aschehoug forlag (1991), s. 225
2. ↑  Jon Selås: «Sørlandsk tekstilkunst» i *Verdens Gang,* 23. januar 1988, s. 54
3. ↑  Erle Moestue Bugge: «Tekstil med spennvidde» i *Aftenposten,* 12. november 1991
4. ↑  Sørlandets kunstmuseums hjemmesider: bilde av «Sko» Arkivert 18. mai 2015 hos Wayback Machine. (besøkt 15. april 2015)
5. ↑  Anna Krakstad: «Kunstverk på flyttefot» i *Agderposten,* 1. februar 2012, s. 31
6. ↑  Kari Stiansens biografi på browngrotta.com Arkivert 23. september 2015 hos Wayback Machine. (besøkt 15. april 2015)
7. ↑  Edel Bakkemoen: «Sol ute, kunst inne» i *Aftenposten,* 15. juli 1991, s. 8
8. ↑  «Kari Stiansen» på bog.nu Arkivert 7. mars 2016 hos Wayback Machine. (besøkt 15. april 2015)

|  |  |
| --- | --- |
| Oppslagsverk/autoritetsdata | KulturNav
 |